b'\n_START_ARTICLE_\nLegio XII Fulminata\n_START_PARAGRAPH_\nLegio XII Fulminata (Salamoiva) oli roomalainen legioona. Julius Caesar perusti legioonan ja Legio XI Claudian helvetialaisia vastaan k\xc3\xa4ym\xc3\xa4\xc3\xa4ns\xc3\xa4 sotaa varten vuonna 58 eaa._NEWLINE_Legioona otti osaa Caesarin sis\xc3\xa4llissotaan. Se taisteli muun muassa Farsaloksen taistelussa. Sis\xc3\xa4llissodan j\xc3\xa4lkeen Caesar p\xc3\xa4\xc3\xa4sti t\xc3\xa4m\xc3\xa4n j\xc3\xa4lkeen legioonalaisensa el\xc3\xa4kkeelle, mutta legioona palasi palvelukseen Caesarin murhan j\xc3\xa4lkeen. Legio XI Claudia astui Marcus Antoniuksen palvelukseen. Se osallistui luultavasti toisen triumviraatin sotiin Caesarin murhaajia vastaan. My\xc3\xb6hemmin se osallistui Antoniuksen ep\xc3\xa4onnistuneeseen Armenian sotaretkeen. Augustuksen kukistettua Antoniuksen Legio XII Fulminata l\xc3\xa4hetettiin takaisin it\xc3\xa4\xc3\xa4n, aluksi Egyptiin, mutta lopulta se p\xc3\xa4\xc3\xa4tyi Syyriaan._NEWLINE_Legioona otti osaa Gnaeus Domitius Corbulon Armenian sotaan. Legio XII Fulminata ja Legio IIII Scythica joutuivat kuitenkin antautumaan parthialaisille vuonna 62. T\xc3\xa4m\xc3\xa4n h\xc3\xa4pe\xc3\xa4n lis\xc3\xa4ksi legioona menetti tunnuksensa taistelussa juutalaisia kapinallisia vastaan vuonna 66. Legioona kunnostautui kuitenkin ensimm\xc3\xa4isen juutalaissodan aikana, ja se kannatti Vespasianusta, kun t\xc3\xa4m\xc3\xa4 julistautui keisariksi vuonna 69._NEWLINE_Vuonna 75 Domitianus l\xc3\xa4hetti legioonan avustamaan Albanian ja Iberian kuningaskuntia. Legioona otti luultavasti osaa Trajanuksen Armenian sotaan, joka johti Armenian liitt\xc3\xa4miseen Roomaan. Vuonna 134 alaanit hy\xc3\xb6kk\xc3\xa4siv\xc3\xa4t Roomaan, mutta Arrianos l\xc3\xb6i heid\xc3\xa4t Legio XII Fulminatan ja Legio XV Apollinariksen avulla. Vuosina 162-166 legioona otti osaa Lucius Veruksen sotaan Parthiaa vastaan._NEWLINE_Vuoden 193 sis\xc3\xa4llissodassa legioona tuki Pescennius Nigeri\xc3\xa4. Legioona osallistui luultavasti Rooman 200-luvulla k\xc3\xa4ymiin sotiin Persiaa vastaan. Legioona tuki niin sanottua Palmyran valtakuntaa, jonka Aurelianus kukisti vuonna 274. Legio XII Fulminata oli viel\xc3\xa4 400-luvulla vartioimassa Rooman it\xc3\xa4rajaa, mutta h\xc3\xa4vi\xc3\xa4\xc3\xa4 t\xc3\xa4m\xc3\xa4n j\xc3\xa4lkeen l\xc3\xa4hteist\xc3\xa4._NEWLINE_Legio XII Fulminata esiintyy Rick Riordanin fantasiaromaanissa Merenjumalan poika, jonka mukaan legioona selvisi Rooman h\xc3\xa4vityksest\xc3\xa4 ja muutti San Franciscoon jumalten tullessa Amerikkaan.'